[pic] | KOMISIJA EVROPSKIH SKUPNOSTI |

Bruselj, 7. aprila 2008

COM(2008) 186 konč.

SPOROČILO KOMISIJE SVETU IN EVROPSKEMU PARLAMENTU

o poročilu o projektni skupini za Severno Irsko

{SEC(2008)447}

SPOROČILO KOMISIJE SVETU IN EVROPSKEMU PARLAMENTU

o poročilu o projektni skupini za Severno Irsko

1. Uvod

Utrjevanje miru na Severnem Irskem zadeva zlasti prebivalce te regije. Toda ima tudi pomembno evropsko razsežnost, saj so prebivalci Severne Irske državljani Evropske unije, ki temelji na načelu miru, stabilnosti ter blaginje in napredka. Zato je Komisija z veseljem sprejela povabilo k podpori mirovnega procesa na Severnem Irskem, zlasti s pomočjo regiji pri njenih prizadevanjih za izboljšanje gospodarske konkurenčnosti in ustvarjanje trajnih delovnih mest za prebivalce. Komisija posebno pozdravlja prednostno nalogo, ki si jo je politično vodstvo naložilo v zvezi z gospodarskim razvojem Severne Irske.

Ključni trenutek v mirovnem procesu je bila ponovna ustanovitev decentralizirane uprave na Severnem Irskem maja 2007, ki temelji na delitvi oblasti med skupnostmi, ki so v zadnjih desetletjih bile močno razdvojene. Ta zgodovinski dogodek pomeni, da bi Severna Irska lahko postala primer za to, kako je možno globoke politične razkole trajno preseči in tudi v najtežjih okoliščinah ustvariti bolj odprto, tolerantno in demokratično družbo. Prav tako maja 2007 je predsednik komisije José Manuel Barroso med svojim obiskom na Severnem Irskem napovedal ustanovitev projektne skupine v okviru Komisije pod vodstvom komisarke Danute Hübner za podporo mirovnemu procesu s posebnim poudarkom na pospeševanju rasti in ustvarjanju delovnih mest v skladu z splošnimi cilji lizbonske strategije Unije[1]. Projektna skupina za Severno Irsko pomeni novo in tesnejše partnerstvo med Severno Irsko in službami Komisije, v trenutku, ko se dolgo obdobje, v katerem je bila Severna Irska ena največjih prejemnic evropske regionalne pomoči, počasi izteka, in se bo regija morala vse bolj zanašati na lastna sredstva.

V Prilogi k Sporočilu je poročilo o rezultatih dela projektne skupine za Severno Irsko. Poročilo na splošno potrjuje, da se Severna Irska po dolgem obdobju sporov spoprijema s številnimi gospodarskimi in družbenimi težavami. Glavni gospodarski kazalniki (npr. stopnje BDP na prebivalca) kažejo, da je regija v zelo ugodnem položaju v primerjavi s povprečjem Unije, toda posledice obdobja sporov so vidne: velika odvisnost do javnega sektorja, nenaklonjenost prevzemanju tveganja, nizka raven podjetništva, negativna podoba regije v očeh mednarodnih vlagateljev, k čemur je treba prišteti velik delež prebivalstva, ki ni vključeno v gospodarske dejavnosti. Hkrati pa je stabilnost, ki je sedaj dosežena, priložnost za korak naprej v gospodarski učinkovitosti. Projektna skupina glede na to ozadje proučuje, kako bi se lahko regija dejavneje vključila v politike EU, s tem prispevala k umestitvi severnoirskega gospodarstva v vrh vrednostne verige ter postala ena najinovativnejših regij. Kot je pojasnjeno zgoraj, so se ob analitičnem delu že začele izvajati nekatere pobude.

2. Področje dela projektne skupine za Severno Irsko.

Posebna naloga projektne skupine za Severno Irsko je podpreti prizadevanja Severne Irske za izboljšanje konkurenčnosti in ustvarjanje trajnih delovnih mest z mobilizacijo tistih služb Komisije, katerih delo je najbolj povezano s tema dvema vprašanjema[2]. Posebna pozornost je namenjena zmanjšanju odvisnosti od javnega sektorja in ustvarjanju bolj dinamičnega zasebnega sektorja. S sprejetjem te naloge in pripravo tega poročila projektna skupina za Severno Irsko simbolizira novo partnerstvo med upravo te regije in Komisijo ter predstavlja prizadevanja za izboljšanje položaja regije. Konkretno je projektna skupina za Severno Irsko:

- v okviru analize družbenih in gospodarskih značilnosti regije podrobno proučila dosežke Severne Irske v različnih politikah EU, zlasti v prejšnjem programskem obdobju (2000−2006) in po potrebi na podlagi primerjave z drugimi deli EU,

- na podlagi te proučitve oblikovala predloge in priporočila v zvezi s tem, kako bi lahko uprava, zasebni sektor, univerze in raziskovalni instituti ter drugi gospodarski akterji prispevali k Evropi in bolje izkoristili možnosti, ki jih ta ponuja.

Od ustanovitve projektne skupine za Severno Irsko in med pripravo tega poročila so potekala redna posvetovanja s severnoirskimi organi. Organi Republike Irske so prav tako tesno sodelovale pri delu skupine. Posvetovanja pa so bila opravljena tudi s ključnimi akterji Severne Irske, vključno z evropskimi poslanci iz te regije, prostovoljnim sektorjem in socialnimi partnerji.

3. Severna Irska v okviru politike EU

Glede posebnih področij politike, podrobno proučenih v poročilu, je možno na splošno ugotoviti, da je Severna Irska dosegla spoštovanja vredne rezultate, čeprav je očitno slabše vključena v politike EU kot ostali del Združenega Kraljestva in Irska. Regija je bila še zlasti uspešna pri črpanju finančnih sredstev za inovacije iz skladov kohezijske politike EU. Kot ena prednostnih regij Cilja 1 Severna Irska že dolgo prejema finančno pomoč EU. V programskem obdobju 2000−2006 ji je bila v okviru šestih programov, skupaj s programoma Izgradnja trajnostne blaginje in PEACE II, dodeljena pomoč EU v znesku približno 2,2 milijarde EUR, k čemur je treba prišteti še finančni prispevek EU k mednarodnemu skladu za Irsko. Eden inovativnih elementov kohezijske politike EU na Severnem Irskem je program PEACE, ustanovljen leta 1995 in namenjen zlasti podpori skupnih družbenih in gospodarskih projektov za pomoč pri doseganju miru in sprave med dvema skupnostma. V trenutnem programskem obdobju 2007−2013 Severna Irska sodeluje v šestih programih in prejema finančno podporo v višini 1,1 milijarde EUR. Med teh šest programov spada tudi nadaljevanje programa PEACE. S temi programi Unija prispeva in bo še naprej prispevala k izboljševanju kakovosti življenja prebivalstva.

Regija Severna Irska je bila dejavna tudi na drugih političnih področjih EU, kot je razvidno iz Priloge. Za ponazoritev naj poudarimo nekatere pomembne dosežke. V industrijski politiki Severna Irska dejavno podpira podjetja in inovacije prek agencije INVEST-NI, informacijskih centrov o euru (Euro Info centres) in centrov za podporo inovacijam (Innovation Relay Centres). Center za podporo inovacijam iz Belfasta je eden najuspešnejših v mreži EU glede pospeševanja nadnacionalnega prenosa tehnologij, saj je s svojo majhno ekipo posredoval pri osemindvajsetih takšnih prenosih.

Na področju politike raziskav je bila Severna Irska v okviru šestega okvirnega programa (2000−2006) skupaj s 161 partnerji vključena v 146 pogodb za raziskave, za kar je prejela 33,4 milijona EUR iz proračunskih sredstev EU. Na okoljskem področju lahko med uspešnimi projekti navedemo akcijski načrt za zmanjšanje nitratov ter, v sodelovanju z Irsko, preventivne ukrepe na področju nezakonitega izvoza odpadkov.

Pri zaposlovanju in enakih možnostih se člani regionalnega organa za enake možnosti zaradi edinstvene izkušnje Severne Irske udeležujejo dejavnosti usmerjevalnega odbora, ki nadzoruje študijo Komisije o večvrstni diskriminaciji, NVO iz regije pa dejavno sodelujejo v mrežah za boj proti diskriminaciji.

Hkrati pa mora regija za doseganje dolgoročnih ciljev okrepiti svoja prizadevanja za spopadanje s šibkostmi družbene in gospodarske narave, pri čemer ji lahko pomaga večja vključenost v politike EU in tesnejše sodelovanje s službami Komisije, zastopanimi v projektni skupini za Severno Irsko. Gospodarska blaginja danes tako na Severnem Irskem kot drugje ne temelji več na vrsti regionalne specializacije, zaradi katere je bila Severna Irska konec devetnajstega stoletja in v začetku dvajsetega stoletja ena najdinamičnejših regij na svetu. To tradicionalno gospodarstvo krajev je nadomestilo gospodarstvo tokov delovne sile, kapitala, zamisli in znanja, zato je za gospodarsko konkurenčnost zdaj bolj kot kadar koli prej pomembno vključevanje v nacionalne, evropske in svetovne mreže.

Za povečanje konkurenčnosti je ključnega pomena povečanje dinamičnosti zasebnega sektorja ter spodbujanje ustanavljanja in razvoja novih podjetij. Na tem področju je sicer na Severnem Irskem opaziti velik napredek, toda prizadevanja je treba še okrepiti, ne le za podporo novim podjetjem ampak tudi za ohranitev konkurenčnosti podjetij skozi čas.

Za to je med drugim treba razviti tesnejše stike med podjetji in glavnimi inovacijskimi središči, kot so univerze, raziskovalni instituti ter drugi viri znanja in raziskav, ne la na regionalni pač pa tudi na širši evropski ravni. Poleg tega so osnovni pogoj za povečanje konkurenčnosti kvalificirani človeški viri, vključno z razvojem jezikovnih in drugih kompetenc, potrebnih za poglobitev odnosov z drugimi evropskimi državami in ostalim svetom. Standardi izobraževanja so na Severnem Irskem visoki, vendar velike razlike v ravni znanja med tistimi, ki končajo izobraževanje z nizkimi ali slabimi kvalifikacijami, ter uspešnimi učenci vzbujajo zaskrbljenost. Pri prizadevanjih za izboljšanje na znanju temelječega gospodarstva na Severnem Irskem je jasno, da je treba polno izkoristiti človeški potencial regije. S tem je povezana potreba po povečanju deleža prebivalstva, udeleženega v gospodarstvu, zlasti s povišanjem in izboljšanjem ravni kompetenc, spodbujanjem sprejemanja tveganja in podjetništva in, posledično, ustanavljanjem malih podjetij ter podpiranjem samozaposlovanja. Poleg sedanjih prizadevanj za povečanje udeležbe neaktivnih in marginaliziranih skupin v delovni sili bi to prispevalo k izboljšanju položaja Severne Irske glede socialne vključenosti in boju proti revščini.

Treba pa je ukrepati tudi na bolj tradicionalnih področjih. Med temi je bila poudarjena potreba po nadaljevanju posodabljanja agro-živilskega sektorja, ki je še vedno pomemben za prihodnost regije. Poleg tega so zaradi preteklosti viri za naložbe v nekatero infrastrukturo nižje, kot bi bile sicer. To velja za prometno in okoljsko infrastrukturo. V zvezi s slednjo je ob vse večji zaskrbljenosti zaradi poslabšanja tradicionalno visoke kakovosti vode zaznati potrebo po ukrepih na področju upravljanja vode in odpadkov ter naložbah v eko-inovacije in okoljske raziskave.

4. Delo projektne skupine za Severno Irsko med majem 2007 in marcem 2008

Kot je navedeno zgoraj, je projektna skupina za Severno Irsko od maja 2007 ob analitičnem delu tesno sodelovala z organi Severne Irske pri doseganju ciljev gospodarske rasti in zaposlenosti. Službe Komisije so prednostno sprejele sklepe o novi generaciji programov za gospodarski in družbeni razvoj (2007−2013).

- Pet od šestih programov je bilo sprejetih do konca leta 2007: PEACE III, program za konkurenčnost in zaposlovanje, program Evropskega socialnega sklada za Severno Irsko, program za teritorialno sodelovanje z Zahodno Škotsko in Irsko ter program za razvoj podeželja. Sklep o programu za ribištvo, ki se pripravi na nacionalni ravni za celotno Združeno kraljestvo, bo predvidoma sprejet v prihodnjih mesecih, če bo program predložen v dogovorjenih rokih.

- Skupni finančni prispevek EU za šest programov znaša več kot milijardo EUR. Sprejetje sklepov o programih je bilo pomembno zato, ker je omogočilo vnaprejšnje izplačilo 42 milijonov EUR v letu 2007, s čimer bo lahko regija dala zagon novim naložbam.

- Nov program za konkurenčnost in zaposlovanje ESRR, najobširnejši od šestih programov s finančno podporo EU v višini 473 milijonov EUR in program Evropskega socialnega sklada s finančno podporo EU v višini 165 milijonov EUR sta bila oblikovana ob polnem upoštevanju lizbonske agende in tako je bilo 85 % njunih sredstev namenjenih naložbam, katerih neposredni cilj je povečanje konkurenčnosti. To je zelo spodbudno. Komisija nestrpno čaka na izvajanje teh pomembnih evropskih programov, pri čemer upa, da bo Severna Irska postala primer za najboljše prakse pri uporabi evropske regionalne politike za doseganje ciljev gospodarske rasti in zaposlenosti.

- Pri prizadevanjih za povečanje razpoložljivih sredstev za naložbe Komisija organe spodbuja k proučitvi možnosti za finančno podporo, temelječo na posojilih, prek pobude JEREMIE za MSP in pobude JESSICA za razvoj mest. Z namenom proučitve teh možnosti so že bili vzpostavljeni stiki z Evropsko investicijsko banko (za pobudo JESSICA) in Evropskim investicijskim skladom (za pobudo JEREMIE).

- Poleg tega je glede na zaprtje pomembne industrije (tovarna Seagate) projektna skupina za Severno Irsko opozorila na nov Evropski sklad za prilagoditev globalizaciji, ki bi lahko, če bodo izpolnjeni pogoji, med drugim prispeval h kritju stroškov preusposabljanja.

Projektna skupina za Severno Irsko je prav tako tesno sodelovala z upravo Severne Irske pri svojih prizadevanjih za boljše vključevanje regije v mreže EU:

- Mrežno povezovanje s Komisijo. Stiki s službami Komisije so postali bolj redni, zaradi česar je Severna Irska bolje obveščena o različnih možnostih, ki jih ponujajo politike EU in načinih, kako zaprositi za pomoč na različnih področjih. V zvezi s tem so predvideni ali pa se že izvajajo nekateri ukrepi:

- eden prvih primerov je javni razpis v okviru politike EU za vseevropska omrežja (TEN), področje, za katerega je regija v preteklosti kazala sorazmerno omejeno zanimanje. S ponudbo v okviru predloga Združenega kraljestva za program vseevropskega prometnega omrežja (TEN-Transport) 2007−2013 si je regija zagotovila finančno podporo EU v višini 10,64 milijona EUR za projekt na področju prometa. Stopnja te pomoči (16 % skupnih stroškov) bo najvišja v Združenem kraljestvu v primerjavi s 5-odstotnim kritjem za druge cestne odseke.

- Na področju na znanju temelječega gospodarstva je izkoriščanje možnosti, ki jih sedmi okvirni program ponuja univerzam, raziskovalnim centrom in zasebnemu sektorju, za regijo posebna prednostna naloga. Komisija podpira pristop organov na Severnem Irskem, ki udeležbo pri razpisih za zbiranje predlogov osredotočajo na področja, na katerih ima regija posebne prednosti: aeronavtika, nanotehnologije, informacijska družba, kakovost živil in storitve. V zvezi z malimi podjetji so bile poudarjene možnosti, ki jih podjetjem ponuja program za konkurenčnost in inovacije , zlasti s pobudo za eko-inovacije in na področju finančnega inženiringa. Glede na velik pomen človeških virov pri razvoju na znanju temelječega gospodarstva je bilo hkrati poudarjeno vse tesnejše sodelovanje Severne Irske v različnih pobudah EU, povezanih z izobraževanjem, usposabljanjem in mladimi. V skladu z ugotovitvami Poročila pa je možno storiti še več za pripravo študentov Severne Irske na udeležbo v programu ERASMUS, kar bo študentom iz te regije s študijem v ustanovah drugih držav članic EU omogočilo razvoj jezikovnih in drugih kompetenc.

- Na področju okolja in energije so stiki s Komisijo pokazali na možno zanimanje za programe EU na področju prometa in energije ( Concerto, Intelligent Energy, Civitas ), ki bi lahko podprli pomembna prizadevanja regije na področju obnovljivih virov energije in energetske učinkovitosti. Hkrati pa je treba spodbuditi vključevanje regije v strategijo za trajnostni razvoj z udeležbo pri projektih, ki jih finančno podpira program Life+ .

- Drugi ukrepi v teku vključujejo seminar za vzajemno učenje o politiki zaposlovanja in socialni politiki EU aprila 2008 in konferenco o ukrepih proti diskriminaciji v Belfastu junija 2008, za katero so priprave že skoraj končane.

- Poleg tega je za Severno Irsko pomembna tudi kmetijska politika , v katerih je bila kot prednostna naloga določena promocija kakovostne hrane z uporabo oznak geografskega porekla. V skladu s tem so bile pripravljene vloge za sheme za potrjevanje kakovosti hrane , ki bodo v kratkem predložene Komisiji.

- Mrežni programi, financirani s sredstvi EU. Severna Irska je bila opozorjena na možnosti sodelovanja v mrežnih programih EU . Regija je še zlasti pokazala zanimanje za prevzem vodilne vloge v mreži, podprti s pobudo Regije za gospodarske spremembe , ki jo sofinancira Evropski sklad za regionalni razvoj. To je prvič, da je Severna Irska pripravljena prevzeti vodilno vlogo, kar priča o dejstvu, da vse bolj zaupa v svoje sposobnosti v okviru EU.

- Izmenjava izkušenj z drugimi regijami. Severna Irska je bila spodbujena, da z drugimi regijami izmenja svoje posebne in v številnih pogledih edinstvene izkušnje z reševanjem sporov. Prvi korak v tej smeri je bila posebna delavnica o izkušnjah s programom PEACE na Severnem Irskem v primerjavi z izkušnjami Cipra in Zahodnega Balkana. Delavnica je bila organizirana oktobra 2007 v sklopu Odprtih vrat (Open Days) , ki vsako leto potekajo v Bruslju. Kot je navedeno spodaj, želi Severna Irska to področje dejavnosti nadalje razvijati in oblikovati neke vrste evropski institucionalni mehanizem za reševanje sporov .

- Skupna prizadevanja z drugimi regijami. Kot del vključevanja v bolj neformalne mreže, značilne za gospodarstvo EU, je projektna skupina za Severno Irsko Severno Irsko spodbudila, da se na lastno pobudo poveže z drugimi regijami in z njimi izmenja izkušnje. Za pomoč pri tem je projektna skupina za Severno Irsko navezala stike z nosilci uspešnega projekta Helsinki Innovation Strategy.

5. Severna Irska in projektna skupina za Severno Irsko: naslednji koraki

Kot je navedeno zgoraj, je projektna skupina za Severno Irsko opredelila nekaj pomembnih pobud za regijo. Komisija predlaga, da projektna skupina za Severno Irsko nadaljuje svoje delo in regijo podpira pri izvajanju teh pobud ter spremlja njen napredek. Za zagotovitev uspeha regije pri doseganju zastavljenih ciljev je med drugim predvidena tudi izmenjava uradnikov (vključno z izmenjavami za kratka obdobja). Predstavništvo regije Severne Irske v Bruslju bo prav tako imelo pomembno vlogo.

Projektna skupina za Severno Irsko se bo še naprej zavzemala za povečanje ozaveščenosti na Severnem Irskem o evropskih programih, dogodkih in forumih, ki bi lahko zanimali regijo.

Projektna skupina za Severno Irsko bo regijo podpirala pri doseganju njenega cilja večje vključenosti pri oblikovanju politik EU. To med drugim pomeni zamenjavo vidika in vloge Severne Irske, ki se bo iz regije prejemnice finančne pomoči EU razvila v akterja pri oblikovanju programa politik EU. Pri tem bo uspeh odvisen od tega, kako bo na nacionalni ravni organizirano posvetovanje o politikah EU, projektna skupina za Severno Irsko pa lahko pomaga tako, da zagotovi dobro obveščenost organov in drugih akterjev, na primer prek urada Komisije v Belfastu.

Kot je navedeno zgoraj, so severnoirski organi izrazili zanimanje za spodbujanje ustanovitve mehanizma za raziskave in svetovanje v zvezi z reševanjem sporov. Severna Irska že resno razmišlja o vlogi takšnega mehanizma, njegovi strukturi in virih financiranja ob upoštevanju dejstva, da so v regiji sami in na Irskem pobude v tej smeri že prisotne. Službe Komisije so se strinjale, da lahko izkušnje severnoirskega mirovnega procesa pomembno prispevajo k preprečevanju sporov, reševanju sporov in izgradnji miru na drugih delih sveta, ter se pozitivno odzvale na pobudo severnoirskih organov za skupno proučitev možnosti za prihodnost. Komisija bo opozarjala na poseben prispevek programov PEACE k družbenemu in gospodarskemu razvoju, na primer v okviru dialoga o regionalni politiki med Evropsko unijo in tretjimi državami ob upoštevanju pravil, na katerih temeljijo programi podpore, ter v okviru dialoga o regionalni politiki z državami, kot so Kitajska, Rusija in Brazilija. To bi lahko pospešilo sodelovanje s tretjimi državami, zlasti na področju miru in sprave v skladu s cilji programov PEACE, pri čemer bi lahko koristile izkušnje Severne Irske.

[1] http://ec.europa.eu/growthandjobs/pdf/integrated_guidelines_en.pdf.

[2] GD AGRI, EAC, EMPL, ENTR, ENV, FISH, RTD, TREN, SG in Evropska investicijska banka.